b'\n_START_ARTICLE_\nEduard Pohl\n_START_PARAGRAPH_\nEduard Pohl [ka Pool] (1870\xe2\x80\x931929) oli eesti t\xc3\xb6\xc3\xb6stur._NEWLINE_Aastal 1904 asutas ta Viljandisse tuletikuvabriku (E. Pohli tuletikuvabrik).\n_START_SECTION_\nBiograafia\n_START_PARAGRAPH_\nEduard Pohl oli suurtaluniku poeg tolleaegsest Aidu vallast. Nooruses t\xc3\xb6\xc3\xb6tas ta Viljandis Rumjantsevi riidekaupluses \xc3\xb5pipoisina ja hiljem poesellina._NEWLINE_Ostis parun Ungern-Sternbergilt t\xc3\xbcki maad T\xc3\xbcrgasoost, praeguse Viljandi raudteejaama l\xc3\xa4hedusest, mis oli tol ajal kasutuseta soine ala. Ehitas tehase tolle aja k\xc3\xb5ige moodsamate materjalidega. Vabrik sai nimeks Ph\xc3\xb6nix ning kujunes esimese maailmas\xc3\xb5ja eel suurima t\xc3\xb6\xc3\xb6liste arvu ja tootmismahuga tikuvabrikuks Eestis._NEWLINE_1920. aastatel eksporditi tikke Inglismaale ja Ameerikasse. Rootsi tuletikutrust ostis 1928. aastaks kokku k\xc3\xb5ik Eesti tikuvabrikud, sh Viljandi, ning sulges k\xc3\xb5ik peale Viljandi._NEWLINE_Eduard Pohl m\xc3\xbc\xc3\xbcs maha ka oma maja Viljandis Tartu ja Lossi t\xc3\xa4nava nurgal Sakala pangale ning kolis Tallinna. Maja on s\xc3\xa4ilinud t\xc3\xa4naseni._NEWLINE_P\xc3\xa4rast tikuvabriku m\xc3\xbc\xc3\xbcki rootslastele asutas ASi Linaprodukt ja rajas M\xc3\xb5isak\xc3\xbclasse linavabriku, Tallinnas oli tal kaubandusettev\xc3\xb5te AS Ladu. Linavabrik oli ehitatud laenatud kapitali eest, ent ei toonud piisavalt sisse ja neelas ka teiste \xc3\xa4ride tulud. Pohl sattus majanduslikesse raskustesse ning see r\xc3\xb6\xc3\xb6vis ka tema tervise._NEWLINE_Eduard Pohli surma j\xc3\xa4rel hinnati tema vallasvara v\xc3\xa4\xc3\xa4rtuseks 83 krooni, sealhulgas kantud \xc3\xbclikond ja s\xc3\xbcgispalitu, mille v\xc3\xa4\xc3\xa4rtus 10 krooni. Tema v\xc3\xb5lausaldajate hulgas j\xc3\xa4i Eesti Pank ilma 94 553 kroonist ja Tallinna Majaomanikkude Pank 13 018 kroonist._NEWLINE_Pohl oli ka laulu-\xc2\xa0ja m\xc3\xa4nguseltsi Koit juhatuse esimees ja laulis seal tenorit.'